KIRJALLINEN KYSYMYS E-0460/01 esittäjä(t): Paulo Casaca (PSE) komissiolle. Lentomatkustajilla esiintyvä verisuonitukkeuma.



Virallinen lehti nro 318 E , 13/11/2001 s. 0057 - 0058



KIRJALLINEN KYSYMYS E-0460/01 esittäjä(t): Paulo Casaca (PSE) komissiolle (19. helmikuuta 2001) Aihe: Lentomatkustajilla esiintyvä verisuonitukkeuma Komissio ilmoitti lentoliikenteen tilanahtautta koskevaan kysymykseeni E-2020/99(1) antamassaan vastauksessa, että se aikoo käsitellä tätä aihetta kuulemisasiakirjassa. Yllättävää kyllä kuulemisasiakirjassa (2.1 kohdassa) esitetään, että lentomatkustajilla esiintyvästä verisuonitukkeumasta pitää vielä saada lisää tutkimustietoa, jotta asia voitaisiin ottaa vakavasti. Lisäksi siinä mainitaan, että matkustajien ahtaminen pieneen tilaan varmistaa paremman suojan hätälaskutilanteissa. Lähes vuosi on kulunut enkä ole tähän päivään mennessä onnistunut löytämään tieteellisiä todisteita siitä, että matkustajien sullominen erittäin pieneen tilaan lentokoneissa parantaisi heidän turvallisuuttaan. Päinvastoin, monet tieteelliset julkaisut ja empiirinen todistusaineisto sekä yleinen mielipide osoittavat, että lentomatkustajilla esiintyvä verisuonitukkeuma johtuu heidän ahtamisesta pieneen tilaan. On esitetty jopa että sairaus on niinkin yleinen, että yksi matkustaja tuhannesta sairastuu siihen (Aerospace Medical Association - Air Transport Medicine Committee, Traveller's Thrombosis, Deep Vein Thrombosis associated with Travel, tammikuu 2001). Lentomatkustajilla esiintyvä verisuonitukkeuma on sitäpaitsi mitä ilmeisin seuraus lentoyhtiöiden matkustajiin kohdistamasta usein epäinhimillisestä kohtelusta. Reumatismi, ahtaan paikan kammo ja jopa air rage -raivokohtaukset, joihin asiakirjassa viitataan ilman että niille osoitettaisiin mitään syytä, liittyvät ilmiselvästi tähän ilmiöön. 1. Katsooko komissio tarpeelliseksi tarkistaa kiireellisesti kantaansa matkustajien ahtamisesta äärimmäisen pieniin tiloihin lentokoneissa? 2. Eikö komissio katso, että olisi perusteltua laajentaa nykyisen kanojen, sikojen ja muiden eläinten kuljetusten vähimmäistiloja koskevan EU:n lainsäädännön periaatteita ihmisten kuljetuksiin lentokoneilla? (1) EYVL C 219 E, 1.8.2000, s. 68. Loyola de Palacion komission puolesta antama vastaus (8. toukokuuta 2001) Komissio on tietoinen siitä, että pitkän matkan lentomatkustaminen voi lisätä verisuonitukkeuman riskiä tai aiheuttaa matkustajille muita terveysongelmia. Komissio on kuitenkin sitä mieltä, ettei nykytietämyksen valossa komission ole perusteltua antaa lainsäädäntöehdotusta ja että on tarpeellista arvioida uudelleen eri puolilla maailmaa tehdyt tutkimukset, ennen kuin niistä tehdään johtopäätöksiä ja toteutetaan mahdollisia yhteisön toimia matkustajien terveyden vaalimiseksi, esimerkiksi muuhun tarkoitukseen kuin lentokoneen nopeaan tyhjentämiseen matkustajille varatun tilan osalta. Lisäksi Maailman terveysjärjestön (WHO) 12. ja 13. maaliskuuta 2001 aiheesta järjestämä kuulemistilaisuus vahvisti, ettei verisuonitukkeuman riskin ja lentomatkustamisen väliselle yhteydelle ole tarpeeksi konkreettisia todisteita. WHO ehdottaa, että järjestetään epidemiologisten tutkimusten sarja, jossa selvitetään riskit, ongelman laajuus ja riskeihin vaikuttavat tekijät; tehdään tutkimuksia, joiden avulla voidaan rajata ympäristötekijät (matkustamon ilmanpaine, happipitoisuus, alkoholinkulutus ja liikunnan puute); ja lopuksi toteutetaan tutkimus erilaisten ennaltaehkäisevien toimien tehokkuudesta. Useat lentoyhtiöt ovat ilmaisseet halunsa osallistua myös taloudellisesti näihin tutkimuksiin. Komissio aikoo seurata tarkasti alan tutkimuksen kehitystä. Tätä silmällä pitäen komissio ottaa myös huomioon Euroopan yhteisön tutkimusta ja kehittämistä koskevasta viidennestä puiteohjelmasta(1) rahoitetun Dynasafe-tutkimushankkeen tulokset. (1) KOM(97) 553 lopull.